*Melléklet a 51/2021. (V. 17.) sz. Polgármesteri határozathoz*

**ÁTFOGÓ ÉRTÉKELÉS KISKŐRÖS VÁROS ÖNKORMÁNYZATA**

**2020. ÉVI**

**GYERMEKJÓLÉTI ÉS GYERMEKVÉDELMI FELADATAINAK ELLÁTÁSÁRÓL**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, – a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet 10. számú mellékletében meghatározott tartalmi követelményeknek megfelelően - amelyet a Képviselő-testület megtárgyal. Az értékelést - települési önkormányzat esetén a Képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

**1. A település demográfiai mutatói**

A település állandó lakosainak száma 2021. január 1-jén 14.071 fő.

A népesség korcsoporti megoszlása a következő:

|  |  |  |  |
| --- | --- | --- | --- |
| **Korcsoport** | **Férfi** | **Nő** | **Együtt** |
| 0-3 éves | 261 | 271 | 532 |
| 4-7 éves | 271 | 277 | 548 |
| 8-14 éves | 492 | 415 | 907 |
| 15-18 éves | 247 | 265 | 512 |
| 19-62 éves | 4056 | 4025 | 8081 |
| 63-100 éves | 1343 | 2148 | 3491 |
| **Összesen:** | 6670 | 7401 | 14071 |
|  |  |  | |
|  | | |

A 0-18 év közötti korosztály létszáma 2499 fő. Ez a város állandó lakosainak 17,75 %-a

A nők aránya az összlakosságon belül 52,59 %. 2020. évben 156 gyermek született, 40 gyermekkel több, mint az előző évben. 2019. évhez képest 35 fővel csökkent az állandó népesség száma.

***Kiskőrös állandó lakosságának alakulása 2015-2021 között***

***(adott év január 1-jei állapot)***

|  |  |  |  |  |  |  |  |
| --- | --- | --- | --- | --- | --- | --- | --- |
| **Év** | **2015** | **2016** | **2017** | **2018** | **2019** | **2020** | **2021** |
| **Állandó lakosság (fő)** | 14495 | 14479 | 14361 | 14239 | 14202 | 14106 | 14071 |

***Kiskőrösön a 0-18 éves korcsoport alakulása 2015-2021 között***

***(adott év január 1-jei állapot)***

|  |  |  |  |  |  |  |  |
| --- | --- | --- | --- | --- | --- | --- | --- |
| **Év**  **Korcsoport** | **2015** | **2016** | **2017** | **2018** | **2019** | **2020** | **2021** |
| 0-3 éves | 518 | 546 | 535 | 516 | 536 | 502 | 532 |
| 4-7 éves | 526 | 505 | 522 | 522 | 525 | 557 | 548 |
| 8-14 éves | 912 | 921 | 902 | 917 | 921 | 922 | 907 |
| 15-18 éves | 515 | 515 | 536 | 508 | 515 | 512 | 512 |
| **Összesen:** | **2471** | **2487** | **2495** | **2463** | **2497** | **2493** | **2499** |

**2. Az önkormányzat által nyújtott pénzbeli, természetbeni ellátások biztosítása**

A **rendszeres gyermekvédelmi kedvezményre** való jogosultság megállapításának célja a Gyvt. 19. § (1) bekezdése alapján annak igazolása, hogy a gyermek szociális helyzete alapján jogosult az ingyenes vagy kedvezményes intézményi gyermekétkeztetésnek és a szünidei gyermekétkeztetésnek, pénzbeli támogatásnak, valamint egyéb kedvezményeknek az igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

2020. december 31-én 174 gyermek részesült rendszeres gyermekvédelmi kedvezményben. Közülük 42 fő volt 6 éven aluli, 91 fő a 6-13 éves korosztályból, 29 fő 14-17 év közötti és 12 fő volt nagykorú. A 174 gyermekből 6 gyermek tartósan beteg, fogyatékos. Összesen 80 család részesült a kedvezményben, ebből 29 szülő egyedülállóként vált jogosulttá az ellátásra.

A 174 rendszeres gyermekvédelmi kedvezményben részesülő gyermek közül 125 fő hátrányos helyzetűnek, 8 fő pedig halmozottan hátrányos helyzetűnek minősül. A hátrányos helyzetű gyermekek közül 121 gyermeknél a szülő alacsony iskolai végzettsége miatt, 4 gyermeknél pedig a szülő alacsony foglalkoztatottsága miatt került megállapításra a hátrányos helyzet.

A rendszeres gyermekvédelmi kedvezményben részesülők támogatására 2.229 E Ft-ot biztosított az állami költségvetés. Ezt a támogatást pénzbeli támogatásként nyújtja az önkormányzat. A rendszeres gyermekvédelmi kedvezményben részesülők közül 2020. évben 46 fő alap összegű pénzbeli támogatásban, 129 fő emelt összegű pénzbeli támogatásban részesült.

Az önkormányzat az időszakosan létfenntartási gondokkal küzdő gyermeket gondozó családok iskolás korú gyermekei részére a **rendkívüli települési támogatás** keretén belül a gyermek **iskolakezdéséhez** **támogatást** nyújtott, gyermekenként átlagosan 5000,- forint összegben, 52 gyermek részére.

**Egyéb, a Gyvt.-ben nem szabályozott pénzbeli és természetbeni ellátások**

A hátrányos helyzetű, szociálisan rászoruló felsőoktatási hallgatók és a felsőoktatási intézménybe jelentkezni kívánó fiatalok számára az önkormányzat a Bursa Hungarica Felsőoktatási Önkormányzati Ösztöndíjpályázaton keresztül nyújt rendszeres anyagi segítséget.

2020. évben 7 fő szociálisan rászoruló felsőoktatási hallgató tanulmányait támogatta Kiskőrös Város Önkormányzata (a továbbiakban: Önkormányzat). Erre a célra az Önkormányzat a 2020. évi költségvetésében 325.000,-Ft előirányzatot biztosított.

**A gyermekétkeztetés megoldásának módjai**

A városban a Kiskőrösi Óvodákban, a Kiskőrösi Bem József Általános Iskolában, a Kiskunhalasi Szakképzési Centrum Wattay Szakképző Iskolája és Kollégiumában, a Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola, Készségfejlesztő Speciális Szakiskolában (EGYMI), valamint a Kiskőrösi Petőfi Sándor Evangélikus Óvoda, Általános Iskola, Gimnázium és Kertészeti Szakközépiskolában az alábbiak szerint vették igénybe a gyerekek / tanulók az étkeztetési lehetőséget (menza, napközi).

|  |  |  |  |
| --- | --- | --- | --- |
| **Gyermekétkeztetés** | | | |
| tagintézmény neve | igénybevevők száma (havi átlagos adat) | ebből kedvezmény mértéke | |
| 50 % | 100 % |
| Kiskőrösi Óvodák | 356 | - | 332 |
| Kiskőrösi Evangélikus Iskola Harangvirág Óvodája | 131 | - | 103 |
| Kiskőrösi Bem József Általános Iskola | 320 | 78 | 75 |
| Kiskőrösi Evangélikus Iskola Petőfi S. Ált. Iskolája | 417 | 108 | 20 |
| Kiskőrösi Evangélikus Iskola Petőfi Sándor Gimnáziuma és Kertészeti Szakközépiskolája | 117 | 42 | 0 |
| Kiskunhalasi Szakképző Centrum Wattay Szakképző Iskolája és Kollégiuma | 55 | 19 | 0 |
| Kiskőrösi EGYMI | 105 | 61 | 44 |
|  | | |  |

A szünidei gyermekétkeztetés keretében a szülő, törvényes képviselő kérelmére 30 kiskorúnak biztosította az Önkormányzat az Eatrend Kft tálalókonyhájában a déli meleg főétkezést. A tavaszi szünetben 9, a nyári szünetben 21 hátrányos helyzetű és halmozottan hátrányos helyzetű gyermek étkezhetett ingyenesen. Az őszi és a téli szünetben nem igényelték a szünidei gyermekétkeztetést.

**3. Az önkormányzat által biztosított személyes gondoskodást nyújtó ellátások**

Az Önkormányzat a Gyvt.-ben előírt személyes gondoskodást nyújtó ellátások közül

1. gyermekjóléti szolgáltatást
2. család-és gyermekjóléti szolgálat és

ab) család- és gyermekjóléti központ keretében,

1. gyermekek napközbeni ellátását bölcsőde keretében,

biztosított.

A Képviselő-testület a 125/2015. számú Képviselő-testületi határozata alapján a Sorsfordító Szolgáltató Központ látja le a család-és gyermekjóléti szolgálat feladatait Kiskőrös Város Önkormányzatával kötött ellátási szerződés szerint.

A család-és gyermekjóléti központ és a bölcsőde feladatait az Önkormányzat fenntartásában működő Egészségügyi, Gyermekjóléti és Szociális Intézmény biztosítja.

**Család- és Gyermekjóléti Szolgálat**

A Család-és Gyermekjóléti Szolgálatot (a továbbiakban: Szolgálat) a Sorsfordító Szolgáltató Központ fenntartásában lévő Sorsok Háza Szociális Intézmény működteti.

Kiskőrös lakosságszáma alapján a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésükfeltételeiről szóló 15/1998. (IV. 30.) NM rendelet szerint 3 és fél fő látja el a családgondozói feladatokat.

A Szolgálat a Kiskőrös, Rákóczi Ferenc utca 14. szám alatti épületben működik. Itt rendelkezésükre áll udvar, nyitott garázs, ügyfélváró, interjúszoba, egy kb. 40 fő befogadására alkalmas közösségi tér, iroda, vizesblokk – külön mozgáskorlátozottak részére is -, valamint teakonyha. A munkatársak rendelkezésére áll egy kerékpár és egy szolgálati autó melyet a városban távolabb lakó és a külterületen, tanyavilágban élő családok látogatására használnak. A munkatársak védelme érdekében a szolgálatnál található egy „pánikhívó” arra az esetre, ha veszélyben érzik magukat az ügyféllel végzett segítői munka során. A „hívó” megnyomását követően 3-5 perc alatt a helyszínre érkezik a biztonsági szolgálat. Munkatársaknak külső mentálhigiénés szakember biztosításával is segítik a mindennapi munka során felmerülő szakmai kérdések kezelését. Továbbá az ott dolgozók rendszeresen vesznek részt tréningeken, team szupervízión.

A Szolgálat munkája kiterjed Kiskőrös város közigazgatási területén élő minden családra és gyermekre. Az ellátottak köre a szociálisan hátrányos helyzetűek, nagycsaládosok, gyermeküket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, érdekérvényesítésben gyenge egyének, családok, a veszélyeztetett gyermekek, családok, devianciákkal élő szülők, gyermekek.

A családsegítés kapcsán kiemelt célcsoportok a felnőtt lakosság körében a tartós munkanélküliek, fiatal munkanélküliek, továbbá az adósság terhekkel és lakhatási problémákkal küzdők, valamint a diszfunkcionálisan működő családok. A gyermekjólét kapcsán kiemelt célcsoportok a lakosság körében a településen élő szociális, mentális vagy gyermeknevelési problémával küzdő, illetve krízishelyzete miatt segítséget igénylő, veszélyeztetett gyermekek, családok, várandós anyák.

A családsegítés és gyermekjóléti szolgáltatás gyermekjóléti feladatait tájékoztatás nyújtásával, szociális segítőmunkával, valamint más személy, illetve szervezet által nyújtott szolgáltatások, ellátások közvetítésével látja el a Szolgálat.

A feladatok megvalósulását felvilágosítások, információnyújtás, kérelmek, beadványok kitöltésének segítése, adományok közvetítése, intézményi támogató levelek megküldése mellett a komplex családgondozás, a családlátogatások, tanácsadás, a családkonzultációs lehetőségek, segítő beszélgetések, csoportok szervezése, vagy a kliens csoportba való eljuttatása szolgálja. A Szolgálat munkatársai egy eset összes körülményeinek feltárása után mérlegelik, hogy a kialakult veszélyeztetettség megszüntethető-e az önként igénybe vehető alapellátásokkal, vagy gyermekvédelmi gondoskodás körébe tartozó, illetve egyéb hatósági intézkedés kezdeményezését szükséges-e megtenni. Amennyiben szükséges ilyen irányú intézkedés, a Szolgálat megkeresi a Család- és Gyermekjóléti Központot. Az intézkedéseket, családlátogatásokat sok esetben a jelzőrendszeri tagokkal közösen végzik.

2020. évben a szolgálat fő tevékenységét jelentősen befolyásolta a COVID-19 miatt kialakult veszélyhelyzet és az ennek kapcsán hozott önkormányzati intézkedések, felkérések. A rászorulóknak és a betegséggel érintetteknek a karantén idején a szolgálat vitte házhoz az élelmiszeradományokat.

**A családgondozás működése**

2020. évben az ügyféltevékenységeik közül a legjelentősebb az alapellátásban és a védelembe vett családokkal történő foglalkozás volt. A járványhelyzet ellenére ezekkel a családokkal a kapcsolattartás megvalósult. Ez lehetőség szerint telefonon keresztül történt, de számos család esetében elkerülhetetlen volt a személyes találkozás a megfelelő helyzetfelmérés és az ehhez illeszkedő segítés érdekében.

A törvényi előírás szerint a családgondozónak az általa, alapellátás keretei között gondozott családdal havonta minimum három alkalommal találkozik A gyakorlatban ez meg is valósul ám a család nehézségei, problémái, anyagi, szociális helyzete sok esetben indokolja a havi 6-7 találkozást is mely történhet lakókörnyezetben vagy a Szolgálat épületében.

Egy család vagy személy alapellátásba való bekerülése többféleképpen történhet, de minden esetben önkéntes jelleggel. Kivételt képez az önkéntesség alól, ha a családban nevelkedő gyermek veszélyeztetettsége miatt gyámhatósági intézkedés történik, mely keretében a családot kötelezik a Szolgálattal való együttműködésre.

2020-ban a Szolgálat 18 esetben kötött együttműködési megállapodást ügyfelekkel és ennek értelmében gondozta őket rendszeres, komplex családgondozásban. 2020-ban 53 család volt gondozásban. 14 esetben került megszűntetésre együttműködési megállapodás közös megegyezéssel – ez esetekben a családgondozás sikeres volt, a gyermeket, családot veszélyeztető tényezők megszűntek vagy a család más településre költözött így illetékesség miatt az ügy az adott település Család- és Gyermekjóléti Szolgálatához lett közvetítve. 2020. évben 4 egyoldalú megállapodás-megszűntetés történt a Szolgálat részéről az ügyfél ideiglenes elhelyezés és önkényes lakhelyelhagyás miatt.

2020-b0n a Szolgálat 1 alkalommal tett javaslatot ideiglenes elhelyezés kezdeményezésére szülői elhanyagolás miatt. A javaslattétel után a Gyámhivatal intézkedett, a gyermeket nevelőszülőnél helyezték el.

**A jelzőrendszer működése**

A Szolgálat feladata működtetni Kiskőrös városban a veszélyeztetettséget észlelő- és jelző rendszert, melynek részletes feladatait a 15/1998. (IV. 30.) NM rendelet írja le.   
Az észlelő- és jelzőrendszer tagjainak (pl. védőnői szolgálat, háziorvos, házi gyermekorvos, köznevelési intézmények, rendőrség, párfogói felügyelői szolgálat, gyermekjogi képviselő, munkaügyi hatóság, stb.) a rendelet által előírtak szerint kötelessége jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, továbbá hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett veszélyeztető magatartása esetén. Kiskőrösön az észlelő- és jelzőrendszer tagjai aktívak, szoros az együttműködés a tagok és a Szolgálat között.

2020-ban a Család- és Gyermekjóléti Szolgálathoz összesen 54 jelzés érkezett.

* 11 esetben az iskolai-óvodai szociális segítőtől (tipikus probléma: igazolatlan hiányzások, családon belüli problémák, kiskorú veszélyeztetése),
* 17 esetben a védőnői szolgálattól (tipikus probléma: kismama leterheltsége, kiskorú elhanyagolása, kiskorú gravida, terhesség elhanyagolása, védőoltás elmulasztása),
* 14 esetben a köznevelési intézményektől (tipikus probléma: igazolatlan hiányzás, elhanyagolt kiskorú, agresszív, antiszociális viselkedés),
* 6 esetben a rendőrségtől (tipikus probléma: lopás, garázdaság, csalás), valamint
* 6 esetben egyéb szervektől.

A Szolgálat és a jelzést küldő szervezet között a formális jelzéseken túl a problémák átbeszélése és megoldása kapcsán is jó együttműködés alakult ki. Tapasztalatuk, hogy az időben megtett jelzésekkel akár az egyszeri családlátogatással is hosszún távú eredményeket képesek elérni.

2020. évben február 25-én, június 30-án, augusztus 25-én és november 30-án történtek jelzőrendszeri megbeszélések.

2020. február 25-én a család- és gyermekjóléti központ vezetője tartott beszámolót a központ munkájáról, ismertette a veszélyeztetettségi tendenciákat, a jelzőrendszeri jelzések fényében a járási sajátosságokat.

2020. június 30-án egy 2019-ben lefolytatott felmérés eredményeit ismertette a vezető családgondozó. A kutatás címe: Drog-helyzetkép a kiskőrösi 8. és 10. évfolyamosok körében. A kutatás eredményeként megállapították, hogy Kiskőrös és környékén az országos átlagnál nagyobb problémát jelent az illegális gyógyszerhasználat, illetve a gyógyszerek alkohollal történő együttes fogyasztása.

2020. augusztus 25-én az egyes intézményvezetők, képviselők osztották meg a tanévre történő felkészüléssel kapcsolatos tapasztalataikat. A Szolgálat családgondozói segítséget ajánlottak fel a veszélyhelyzet miatti online oktatásban lemaradók számára a tananyag biztosítása, illetve tanulócsoportok szervezésében.

2020. november 30-án online formában történt a megbeszélés. A veszélyhelyzet kapcsán az intézmények működéséről tartottak tájékoztatót az intézmények képviselői.

**A Család- és Gyermekjóléti Szolgálat 2020. évi további tevékenységei**

A Szolgálat rendszeresen gyűjt, illetve oszt szét adományokat a rászorulók között. A Sorsfordító Szolgáltató Központ a Magyar Élelmiszerbank Egyesülettel kötött együttműködési megállapodás keretében a közös munka révén napi rendszerességgel kerül kiosztásra sok esetben több mázsa pékáru (kenyérfélék, édes-, sós péksütemények) és zöldség, gyümölcs, melyeket a helyi Tesco áruház biztosít. Az élelmiszerosztás a város minden, szükségben levő lakója számára nyitott. A rendszeres élelmiszeradományból számos egyszeri- és együttműködési megállapodással rendelkező ügyfél számára is adományoztak napi rendszerességgel. 2020. évben különösen nagy szükség volt a veszélyhelyzet miatt az élelmiszerosztásnak. Az így érkezett adománnyal több, mint 20 alkalommal tudtak jelentős mennyiségű élelmiszer csomagot juttatni a rászoruló családoknak. Megnövekedett az igény a ruhaadományokra is. az előző évektől eltérően a járványhelyzetre tekintettel a ruhaosztások megszüntetésre kerültek, de helyette a rászorulóknak személyre szabottan, az évszaknak megfelelő ruhákat vittek az otthonaikba. Emellett sok esetben bútorokat, háztartási eszközöket, gyermekgondozáshoz szükséges tárgyakat adtak át a rászorulóknak.

A Szolgálat célja, hogy ne csupán hivatali jelleggel találkozzanak az ügyfeleikkel, hanem teremtsenek olyan alkalmakat is, amelyeken lehetőség nyílik a közvetlenebb kapcsolatépítésre, a segítő kapcsolathoz szükséges bizalmi légkör felépítésére. Erre tapasztalatuk szerint azok a gyermekfoglalkozások a legalkalmasabbak, ahol a szülők is megjelennek.

2020. évben tartottak 2 napos nyári tábort, ahol egy vak, professzionális lufihajtogató beszélgetett a gyerekekkel, miközben a gyermekeknek készített műalkotásokat hajtogatta. Játékos közlekedési programmal adott át hasznos ismereteket a Városi Rendőrkapitányság egyik dolgozója. A soltvadkerti kalandparkba szerveztek kirándulást a gyerekeknek a szülőkkel együtt.

A járványhelyzet miatt nem volt lehetőség az évszakonkénti kézműves foglalkozások megszervezésre, így a gyermekek otthonaiban vitték a kézműves foglalkozást. Névre szóló mappákat adtak át a gyerekeknek színezőkkel, színes ceruzákkal. Az így elkészült alkotásokat egy hét múlva begyűjtötték. Minden gyermek elkészítette a feladatot, volt olyan család, ahol a szülő is beszállt. Előfordult olyan is, hogy egy gyermek 4-5 rajzot is készített.

Cipősdoboz akciónak köszönhetően 200 csomagot tudtak összegyűjteni karácsonyi meglepetésnek. A speciális képességekkel rendelkező diákok otthonaikban kerültek megajándékozásra, mivel ebben az időszakban már online tanítás volt.

A tavaszi járványhelyzet idején a Szolgálat felajánlotta Kiskőrös Város Önkormányzatának a segítségét a legveszélyeztetettebb korcsoport, az idősek ellátásában. Ennek keretében 17 családnak nyújtottak heti 2-3 alkalommal segítséget a bevásárlásban, gyógyszer kiíratásban, kiváltásában, valamint telefonon keresztül segítő beszélgetéseket folytattak a megrettent, magányos nyugdíjasokkal.

Rászoruló Személyeket Támogató Operatív Program

A Rászoruló Személyeket Támogató Operatív Program (RSZTOP) keretében segíti a kormány a leginkább rászorulókat. Az RSZTOP keretében a szegénység csökkentése érdekében racionalizált, különösen a gyermekekre összpontosító intézkedések végrehajtására kerül sor. Az RSZTOP alprojektjei a kiírásban szereplő ütemezés szerint, 2020-ban rendszeresen került sor tartós élelmiszer osztására.

A Szociális és Gyermekvédelmi Főigazgatóság Bács-Kiskun Megyei Kirendeltsége a Szolgálattal megkötött együttműködési megállapodás alapján a RSZTOP program keretén beül a Főigazgatóság munkatársai havi rendszerességgel szállítanak ki élelmiszercsomagot. A csomagok kiosztását a Szolgálat egy munkatársa és a Főigazgatóság munkatársa végzik. A kedvezményezettek kiértesítését, a helyszín biztosítását és a kiosztás megfelelő lebonyolítását a Szolgálat biztosítja. A kis jövedelemmel rendelkező nyugdíjasok (365 fő) és a gyermekvédelmi ellátásban részesülő 0-3 év közötti gyermekeket nevelő családok (18 család) részesülnek ebből a segélyből.

A Szolgálat működése során a településen kiváló együttműködést folytat a helyi ellátórendszerrel, a gyermekvédelmi rendszerrel. A lakosság és az ügyfelek bizalommal fordulnak Szolgálathoz információért segítségért és támogatásért.

**Család- és Gyermekjóléti Központ**

Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család- és Gyermekjóléti Központ. (továbbiakban: Központ)

A Központ Kiskőrösi Járáshoz tartozó 15 település területén biztosítja az ellátást.

***A család és gyermekjóléti központ feladatai***

A gyermekjóléti szolgáltatás olyan, a gyermek érdekeit védő speciális személyes szolgáltatás, mely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, a családból kiemelt gyermek visszahelyezését.

A Központ a gyermek családban nevelkedése, a veszélyeztetettség megelőzése, megszüntetése érdekében a szükségleteknek megfelelő egyéni és csoportos speciális szolgáltatásokat, programokat nyújt.

A kialakult pandémiás helyzet felülírta a központra vonatkozó (több éve hagyományosan megszervezett) csoportos és közösségi foglalkozásokat. Ugyanakkor nem hagyható figyelmen kívül az sem, hogy 2019 évben lezárult pályázati forrásnak köszönhetően megvalósult magas csoportos és közösségi foglalkozásoknak köszönhetően az óvodai és iskolai szociális segítők az általuk ellátott oktatási, nevelési intézményekben nemcsak egyéni, hanem csoportos és közösségi feladatokat is elláttak.

Speciális szolgáltatások:

* Készenléti szolgálat,
* Kapcsolattartási ügyelet,
* Kórházi szociális munka, (együttműködési megállapodás, mert a járásban nincs kórház)
* Jogi tanácsadás – heti 2 órában
* Pszichológiai tanácsadás havi 20 órában
* Óvodai és iskolai szociális segítő tevékenység
* Szociális diagnózis felvétele

A járásban működő szolgálatok családsegítői részére havonként szakmai támogatásként **esetmegbeszélés** tartását a jogszabályok írják elő. A 2020. évben a veszélyhelyzet ezt felülírta, így a személyes találkozásra 5 alkalommal került sor, ezzel is betartva, hogy a személyes kapcsolatokat minimalizálják. Természetesen telefonon, emailben konzultációkat, tájékoztatásokat tartottak, és on-line formában is tartják a kapcsolatot az érintett szakemberekkel. Törekedtek arra, hogy minden fontos információ a járás minden családsegítőjéhez eljusson, különös tekintettel az egyszemélyes szolgálatokra.

A központban dolgozó esetmenedzserek egyik fő feladata a gyermekek védelmére irányuló **hatósági intézkedésekhez kapcsolódó tevékenység**.

A 2020 évi számadatok lényegesen eltérnek az előző évekétől, melynek az oka, hogy a kihirdetett veszélyhelyzet miatt a személyes kontaktokat törekedtek minimálisra csökkenteni az EMMI útmutatása, és a kiadott jogszabályok alapján.

Az esetkonferenciák megtartásánál a 10 fős létszám alattiak voltak a meghívottak, és minden alkalommal a Bács-Kiskun Megyei Kormányhivatal Népegészségügyi Osztályának ezt bejelentették. Személyes jelenléttel csak akkor tartották meg ezeket a találkozásokat, ha arra más lehetőség nem nyílt, de a veszélyeztetettség indokolta. A családlátogatások és környezettanulmányok elkészítése során is fokozattan ügyeltek az előírásokra, maszkot, gumikesztyűt viseltek. A szükséges beszélgetéseket, információ cseréket, tanácsadásokat lehetőleg szabad területen, a család udvarában folytatták, melynek szintén az elővigyázatosság volt az oka.

A 2020 évben történt hatósági intézkedésekhez kapcsolódó tevékenységek:

|  |  |  |  |
| --- | --- | --- | --- |
| Tevékenység  megnevezése | Tevékenységek száma | Érintett személyek |  |
|  |  |  |  |
| Szociális segítő tevékenység | 189 | 189 |  |
| Esetkonferencián részvétel | 31 | 172 |  |
| Első védelembevételi tárgyaláson részvétel | 30 | 73 |  |
| VV. tárgyalás felülvizsgálata | 33 | 72 |  |
| Elhelyezési értekezleten, tárgy. részvétel | 8 | 23 |  |
| Családlátogatás | 510 | 835 |  |
| Önálló környezettanulmány készítése | 104 | 299 |  |
| Környezettanulmány készítésében közreműködés | 7 | 13 |  |
|  |  |  |  |

A fogadó órák megtartását az előző években kialakított gyakorlat szerint tervezték folytatni. A kialakult veszélyhelyzet ezt felülírta, betegségek, rendeletek, helyi rendeletek, útmutatók, eljárásrendek stb. határozták meg, hogy egy-egy intézményt hogyan lehet látogatni, vagy lehet-e látogatni. Az óvodai és iskolai szociális segítők feladatellátása esetében az intézmények időszakos bezárása is akadályt jelentett a tevékenység maximális ellátására.

**Hatóságközeli intézkedések**

Az alábbi táblázatban láthatóak azok az adatok, melyeknél véglegesített határozattal érintett kiskorúak szerepelnek egy-egy település vonatkozásában. Ettől lényegesen magasabb számú gyermekkel kerültek kapcsolatba, hiszen azok a speciális szolgáltatások, mint például a pszichológiai tanácsadás, kapcsolattartás kapcsán látótérbe került gyermek ügye nem tartozik a hatóságközeli tevékenyégek közé. Azokat az eseteken sem sorolták ide, ahol nem tesznek gyermekvédelmi intézkedésre javaslatot, de a tevékenység során több szakemberrel is konzultálnak, beszélnek a családtagokkal, környezettanulmányt készítenek.

|  |  |  |  |  |  |
| --- | --- | --- | --- | --- | --- |
|  | **Védelembevétel** | **Ideiglenes hat. elh.** | **Nevelésbe vétel** | **Utógondás** | **Összesen** |
| **Akasztó** | **18** |  | **8** |  | **26** |
| **Bócsa** | **1** |  | **2** | **1** | **4** |
| **Császártöltés** | **9** |  | **8** |  | **17** |
| **Csengőd** | **17** |  | **8** |  | **25** |
| **Fülöpszállás** | **26** | **1** | **15** |  | **42** |
| **Imrehegy** | **8** |  | **1** |  | **9** |
| **Izsák** | **48** |  | **41** |  | **89** |
| **Kaskantyú** |  |  | **7** |  | **7** |
| **Kecel** | **48** | **8** | **5** | **1** | **62** |
| **Kiskőrös** | **38** |  | **32** |  | **70** |
| **Páhi** | **6** | **3** | **6** |  | **15** |
| **Soltszentimre** | **18** |  | **5** |  | **23** |
| **Soltvadkert** | **31** | **4** | **24** |  | **59** |
| **Tabdi** |  |  | **5** |  | **5** |
| **Tázlár** | **11** |  | **2** |  | **13** |

**Előző évek számadatainak összehasonlítása:**

|  |  |  |  |  |  |
| --- | --- | --- | --- | --- | --- |
| ÉV | 2016 | 2017 | 2018 | 2019 | 2020 |
| **VV\*** | **286** | **277** | **279** | **310** | **279** |
| **ID\*** | **12** | **10** | **5** | **14** | **16** |
| **NV\*** | **117** | **149** | **154** | **177** | **169** |
| **UG\*** | **0** | **1** | **0** | **0** | **2** |

(\*: VV=védelembevétel, ID=ideiglenes hatályú elhelyezés, NV= nevelésbevétel, UG=utógondozás)

2020. szeptember 30-ig a Központ hatósági intézkedésekre az alábbiak szerint tett javaslatokat:

* Védelembevétel: 99
* Megelőző pártfogás: 2
* Ideiglenes elhelyezés: 22
* Nevelésbe vétel 29
* Családbafogadás: 18
* Családi pótlék természetbeni felhasználása.: 1

Az adatok nem tartalmazzák a felülvizsgálattal érintett gyerekek ügyeit, akiknél a hatósági intézkedés fenntartását javasolták az esetmenedzserek.

2020 évben az alábbi problémacsoportok jelentek meg a 622 nyilvántartásba vett gyermekek vonatkozásában:

|  |  |  |
| --- | --- | --- |
| Ok | Veszélyezte-tettség fő oka  Elsődlegesen hozott | Fő probléma mellett még megjelent (fő okkal együtt) |
| Nevelési probléma | 115 | 204 |
| Szülők család életvitele | 161 | 329 |
| Családi konfliktus | 26 | 107 |
| Szülők betegsége | 4 | 18 |
| Családon belüli bántalmazás fizikai | 27 | 37 |
| Családon belüli bántalmazás lelki | 9 | 26 |
| Családon belüli bántalmazás szexuális | 2 | 2 |
| Elhanyagolás fizikai | 133 | 186 |
| Elhanyagolás lelki | 12 | 89 |
| Egyéb személyek általi veszélyezt. | 0 | 0 |
| Iskolai kirekesztés, erőszak | 0 | 4 |
| Kortárs csoport negatív hatása | 6 | 16 |
| Elégtelen lakáskörülmények | 12 | 69 |
| Kilakoltatás veszélye | 0 | 4 |
| Munkanélküliség | 0 | 11 |
| Gyermekintézménybe való beilleszkedési nehézség | 13 | 58 |
| Drogfogyasztás | 0 | 2 |
| Alkoholfogyasztás | 4 | 31 |
| Játékszenvedély | 0 | 2 |
| Csavargás | 12 | 13 |
| Tankötelezettség elmulasztása | 36 | 58 |
| Egyéb | 25 | 47 |
| Tartós betegség | 1 | 5 |
| Fogyatékosság | 1 | 6 |
| magatartás/tanulási zavar | 7 | 22 |
| Anyagiak | 16 | 365 |

**Jelzőrendszer működtetése**

A 2020. év minden tekintetben nagyon speciális évnek számított, a többi terület mellett a jelzőrendszer működését is igen érzékenyen érintette a veszélyhelyzet.

A jelzőrendszer működése jelentősen módosult. A lakosság felől érkező jelzések száma a járás területén jelentősen megnőtt, főként a lakossági segítség kérés tekintetében, illetve a házi karanténban lévők ellátásával összefüggő önkormányzati feladatok miatt. A pluszfeladatokat jónéhány járási településen a családsegítők látták el, de a központra is számos – főként adományosztó tevékenységet – róttak.

Az addig megszokott területeken (köznevelés, egészségügy) a jelzések száma drasztikusan lecsökkent. A digitális oktatás, a védőnők személyes kapcsolattartásának tilalma, illetve az egyéb jelzőrendszeri tagok személyes jelenlétének hiánya nagyon meglátszott a jelzések számán. Gyakorlatilag „lebénult a jelzőrendszer” eddigi formája, a hatékonysága jóval kisebb mértékű lett. Hiányosságként jelentkezett a kommunikációban a szakmaközi megbeszélések, illetve az esetmegbeszélések, esetkonferenciák korlátozása is.

A Központhoz tartozó településekre vonatkozó jelzésszám:

|  |  |
| --- | --- |
| Jelzések száma települések szerint | 2020.év |
| Akasztó | 27 |
| Bócsa | 174 |
| Császártöltés | 113 |
| Csengőd | 60 |
| Fülöpszállás | 37 |
| Imrehegy | 2 |
| Izsák | 95 |
| Kaskantyú | 4 |
| Kecel | 108 |
| Kiskőrös | 45 |
| Páhi | 14 |
| Soltszentimre | 37 |
| Soltvadkert | 185 |
| Tabdi | 282 |
| Tázlár | 17 |
| Mindösszesen | 1200 |

A 2020-ban beérkezett adatok alapján változások történtek a heti jelentések megoszlásában. Előző években az oktatási, nevelési intézményektől érkezett a legtöbb jelzés. Az országos tendencia is ezt mutatta. Ezt felváltották a **felnőttekkel kapcsolatos állampolgári** **jelzések**. Járásunk lakossága elöregedő, a veszélyhelyzetben – főleg a kisebb települések a szolgálatok feladatai közé utalták – zömében a tanyagondnokokkal közösen – az idős embereknek történő segítségnyújtást. Ez jelentette a napi bevásárlást, gyógyszerek kiváltását, ebéd szállítását és minden egyéb szolgáltatást azoknak, akik jelezték igényüket a település önkormányzata felé. Bócsán, Császártöltésen, Izsákon, és Tabdin is jelentős igénybevételt igényelt a fenti területeken tevékenykedő kollégáktól. Emellett egészségügyi problémákat, idős emberek elhanyagolását, családi konfliktusokat jeleztek.

*Az* **önkormányzatok, jegyzők** is éltek jelzésekkel. Zömében a szolgálatok feladata volt az RSZTOP-s csomagok házhoz szállítása a jogosult családoknak, illetve a különböző tartós élelmiszercsomagok eljuttatása. Kiskőrösön a márciusban esedékes RSZTOP-s csomagok kiosztásánál a család és a gyermekjóléti központ vállalt feladatot.

A **köznevelési intézmények** is éltek jelzésekkel. A veszélyhelyzet ideje alatt a személyes kontaktusok nem valósulhattak meg, a digitális oktatás keretein belül nem volt igazán értelmezhető az iskolai hiányzás fogalma. Néhány intézmény jelezte, ha a tanuló már hosszabb ideje nem jelentkezett be, nem készítette el a feladatokat. Az igazolatlan hiányzások mellett elhanyagolásról, magatartásproblémákról, szuicid gondolatokról, valamint közösségi oldalon történő tiltott tartalmak megjelentetéséről érkeztek tőlük jelzések. Konzerválódott fejtetű fertőzöttség, valamint súlyos magatartási és beilleszkedési problémák is megjelentek. Több esetben felmerült az önsértés, és társak elleni fizikai agresszió.

Jelen van **bölcsődei** és **állampolgári jelzés** is: elhanyagolás, családon belüli bántalmazás, erőszak, kapcsolattartási problémák, konfliktusok egyaránt megjelentek ezek között.

**A Központból is kaptak jelzést a szolgálatok:** Az *óvodai és iskolai szociális segítők* a központok munkatársaiként látják el feladatukat. Magatartási, gyermeknevelési probléma, öngyilkossági szándék, elhanyagolás, családon belüli konfliktus és erőszak, bántalmazás, lelki, kapcsolattartási nehézség egyaránt volt a jelzéseik között. Ezek jelentős részét sikerült az óvodák, iskolák terében, saját kompetenciaterületükön belül megoldani, ami pedig túlmutatott a hatáskörükön, azt a szolgálatok szakembereihez delegálták. Saját hatáskörükben számos egyéni esetkezelésben nyújtottak segítséget, mellyel a szülők, gyermekek és pedagógusok keresték fel őket. Emellett részt vettek a különböző témák köré csoportosuló programok, közösségi rendezvények és csoportok megszervezésében. Működésük az intézmények visszajelzései alapján eredményes és pozitív. Az esetmenedzserek elhanyagolással, magatartásproblémákkal, bántalmazással, szexuális bántalmazással, bűncselekménnyel kapcsolatosan jeleztek.

**Egészségügyi szolgáltatók** is megtették jelzési kötelezettségeiket. Kórházi szociális munkás többszöri mérgezésről, depresszióról, öngyilkossági kísérletről tett jelzést. Orvosi jelzés is érkezett: kiskorú indokolatlan – rendelésen történő megjelenésével kapcsolatban. A védőnők elhanyagolásról, státuszvizsgálatok elmaradásáról, magzati veszélyeztetésről, konzerválódott fejtetű gondról, együttműködés hiányáról, kiskorú várandósról és lelki problémákról, szülői felügyelet rendezetlenségéről egyaránt jeleztek. Állandó probléma a fizikai elhanyagolás és a higiénia hiánya is.

**A rendőrségi** jelzések tartalma alapján: garázdaság, zaklatás, rongálás, szabálysértés, gyermek szökése, eltűnése, lopás, családon belüli erőszak, valamint bűncselekmény is.

Az adatokból, valamint a járási jelzőrendszeri tanácsadó tapasztalataiból is az tűnik ki, hogy alapvetően jól működik Kiskőrös járás településein a jelzőrendszer. A jelzések száma a járványügyi helyzet miatti felnőtt igénybe vevők számával – főként a kisebb településeken megemelkedett.

Az egyes esetek kapcsán érintett szakemberek az esetkonzultációkon, esetmegbeszéléseken, esetkonferenciákon részt vesznek, helyzetértékeléskor tapasztalataikat írásban megküldik a szolgálatok számára. Az elsődleges jelzőrendszeri tagok együttműködnek, vállalt feladataikat teljesítik. Az idei évben nagy nehézséget okoz a személyes interakciók hiánya, amely nagyon fontos lenne mind a szakma, mind pedig a kliensek érdekében. A jelzőrendszer hatékonysága nagyban függ a személyes kapcsolatok minőségétől, azok építésétől, fejlesztésétől. Továbbra is cél a jövőbeni együttműködés javítása céljából a kevésbé aktív tagok bevonása, az egységes fogalomhasználat és az ágazati jogszabályokba történő beépítés, szankcionálás. Emellett nagy hangsúlyt kellene helyezni a jelzőrendszeri tagok gyakorlatorientált képzésére a nagyobb egység kialakítása miatt. Sajnos sokan a gyermekvédelmi rendszer ismeretének hiánya miatt nem tudnak adekvátan, a kompetenciahatárokat betartva eljárni az egyes esetekben.

Az egységes, átfogó fogalomrendszer és minden tagra egyaránt vonatkozó, egyértelmű jogi szabályozás mellett kulcsfontosságú – amennyiben a jelenlegi járványügyi helyzet tartóssá válik – új utak keresése mind gyakorlati, mind elméleti szinten az együttműködés alternatív formáinak megoldására.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Település:** | **köznevelési intézmény** | **egészségügyi szolgáltató** | **szociális szolgáltató** | **önkormányzat, jegyző** | **állampolgári jelzések** | **rendőrség jelzései** | **gyámhivatal jelzései** | **bíróság, ügyészség** | **ÖSSZ** |
| **AKASZTÓ** | 7 | 2 | 1 | 2 | 12 | 2 |  | 1 | **27** |
| **BÓCSA** | 1 |  |  | 137 | 29 | 2 | 5 |  | **174** |
| **CSÁSZÁRTÖLTÉS** | 1 |  | 2 |  | 108 |  | 2 |  | **113** |
| **CSENGŐD** | 30 | 9 | 9 |  | 9 | 2 | 1 |  | **60** |
| **FÜLÖPSZÁLLÁS** | 8 | 5 | 8 |  | 8 | 2 | 6 |  | **37** |
| **IMREHEGY** | 2 |  |  |  |  |  |  |  | **2** |
| **IZSÁK** | 23 | 4 | 1 |  | 66 | 1 |  |  | **95** |
| **KASKANTYÚ** |  |  | 4 |  |  |  |  |  | **4** |
| **KECEL** | 70 | 10 | 12 | 1 | 3 | 11 | 1 |  | **108** |
| **KISKŐRÖS** | 15 | 12 | 11 |  | 1 | 5 | 1 |  | **45** |
| **PÁHI** |  | 3 | 1 |  | 9 |  |  | 1 | **14** |
| **SOLTSZENTIMRE** | 22 |  | 5 |  | 8 | 2 |  |  | **37** |
| **TABDI** | 2 |  | 4 |  | 276 |  |  |  | **282** |
| **TÁZLÁR** | 1 | 2 | 4 | 1 | 8 | 1 |  |  | **17** |
| **SOLTVADKERT** | 7 | 10 | 7 | 1 | 156 | 2 | 2 |  | **185** |
| **Összesen** | **189** | **57** | **69** | **142** | **693** | **30** | **18** | **2** | **1200** |

**Óvodai és iskolai szociális segítő tevékenység**

A család és gyermekjóléti központban 6,5 létszámmal biztosítják az óvodai és iskolai szociális segítő tevékenységet. A folyamatos visszajelzések azt mutatják, hogy akadnak intézmények, melyek nagyobb óraszámban igényelnék a segítő jelenlétét. A kistelepüléseken lévő intézményekben kevesebb a gyermeklétszám, kevesebb a pedagógus, az a tapasztalat, hogy ezekben az intézményekben családiasabb légkört alakítottak ki, a felmerülő problémákat az intézményi kereteken belül igyekeznek orvosolni.

Minden intézményben szórólapok, plakátok kerültek kihelyezésre azért, hogy a segítő telefonszáma, email száma, fogadóórája mindenki számára ismeretes legyen.

Egyre magasabb számban keresik a segítőt mind a gyermekek, mind a pedagógusok és az egyéni megsegítés mellett a csoportfoglalkozásokra is igény van. A csoportfoglalkozások tematikusak. A szociális készségek fejlesztését célozzák meg ezek a foglalkozások, de megjelenik a repertoárban a szabadidő hasznos eltöltésére is néhány alkalom csoportfoglalkozás, és az érzékenyítés is fontos eleme a foglalkozásoknak.

Közösségi alkalmakhoz a kialakult veszélyhelyzet miatt minimálisan tudtak csatlakozni a segítők, hiszen magát az oktatást is hosszabb időre az online térbe helyezték.

**Az óvodai és iskolai szociális segítés néhány adata**

2020-ban 1894 alkalommal történt megkeresés, melyben 526 gyermek volt érintett. Ezeken a megkereséseken, találkozásokon, megbeszéléseken a gyermekeken (502 alkalom) kívül szülők (369 alkalom) pedagógusok (692 alkalom) és egyéb személyek (328 alkalom) vettek részt, egyéni foglalkozás keretében.

Az alábbi táblázat jelöli, hogy a gyermekek milyen problémával került a látótérbe:

|  |  |
| --- | --- |
| **Probléma** | **Alkalom** |
| |  | | --- | | Anyagi | | 61 |
| Nevelési problémák | 131 |
| Gyermekintézménybe való beilleszkedési nehézség | 38 |
| Magatartászavar, teljesítményzavar | 669 |
| Tanulási problémák | 210 |
| Gyermek életviteli problémái | 23 |
| Iskolai hiányzás | 81 |
| Iskolai konfliktushelyzetek | 63 |
| Szülők, család életvitele | 144 |
| Szülőgyermek konfliktus | 33 |
| Szülők közötti konfliktus | 109 |
| Szülők külföldi munkavállalása | 14 |
| Lakhatási problémák | 5 |
| Szülői elhanyagolás | 61 |
| Életkori változásokból adódó lelki nehézségek | 54 |
| Családon kívül történő nevelés | 20 |
| Betegség, fogyatékosság | 11 |
| Bántalmazás | 27 |
| Krízisintervenció | 5 |
| Addigtológiai problémák | 1 |
| Veszteségek (gyász, válás) | 21 |
| Egyéb (pl. adomány, stb.) | 113 |
| Összesen | 1894 |

A kialakult veszélyhelyzetre való tekintettel lehetőség volt segítséget nyújtani az adományosztásban, ez indukálta az anyagi problémák, valamint az egyéb problémák magas számát, azonban jól látszik, hogy a legtöbb esetben a gyermekek magatartás és teljesítményzavara volt az elsődleges probléma, de a szülők, család, valamint a gyermek életviteli problémáira is sok alkalommal keresték a megoldást a gyermekekkel, szüleikkel, pedagógusaival. Igazolatlan mulasztással kapcsolatban 81 alkalommal keresték meg a Központot. Az igazolatlan mulasztások hátterének feltérképezésére, az okok megszüntetésének elősegítésére egyre többször kérik a segítségüket.

A segítő munkát az alábbi tevékenységek jellemezték (tevékenység száma/alkalom):

|  |  |  |  |  |
| --- | --- | --- | --- | --- |
| **Tevékenység (alkalom)** | **Pedagógus** | **Egyéb (gy.védelmi szakember, védőnő, nagyszülő, stb.)** | **Szülő** | **Gyermek** |
| Tanácsadás | 22 | 9 | 243 | 409 |
| Konzultáció | 603 | 241 | 0 | 4 |
| Információnyújtás | 30 | 22 | 99 | 29 |
| Jelzés fogadása | 10 | 1 | 0 | 0 |
| Jelzés küldése | 0 | 6 | 0 |  |
| Konfliktuskezelés | 0 | 0 | 0 | 5 |
| Krízisintervenció | 0 | 0 | 0 | 0 |
| Gyermek megfigyelése óvodai csoportban, óralátogatás | 0 | 0 | 0 | 33 |
| Közvetítés/közös megbeszélés (pl. ped.szülő) | 1 | 0 | 2 | 1 |
| Delegálás | 0 | 0 | 4 | 30 |
| Szociális akciók szervezésében és lebonyolításában való részvétel | 1 | 0 | 1 | 4 |
| Családlátogatás | 0 | 0 | 3 | 0 |
| Esetmegbeszélés | 0 | 15 | 3 | 6 |
| Esetkonferencia | 0 | 7 | 2 | 6 |
| Jelzés küldésében közreműködés | 4 | 1 | 0 | 0 |
| Egyéb | 3 | 0 | 0 | 1 |
| Team óvodában, iskolában | 0 | 0 | 1 |  |
| Gondozásinevelési tervben meghatározott feladatok ellátása | 0 | 12 | 1 | 7 |

Csoportfoglalkozások tekintetében három nagyobb témakört öleltek fel:

* 125 alkalommal tartottak **prevenciós csoportfoglalkozást**, melyen 1877 gyermek vett részt. Ezek a foglalkozások jellemzően bullying téma közé épültek, figyelembe véve, hogy az iskolai bántalmazások egyre inkább előtérbe kerülnek, és fontos cél ennek a megelőzése.
* **Készségfejlesztő foglalkozást** 135 alkalommal tartottak 1857 gyermek részvételével. A szociális készségek fejlesztése és az érzékenyítés volt ezeken a foglalkozáson jellemzően.
* 5 alkalommal **szabadidős csoportfoglalkozást** tartottak, 21 gyermekkel.

Az óvodai és iskolai szociális segítő tevékenység nagy segítség a pedagógusok, gyermekek és szüleik számára egyaránt. A visszajelzések azt mutatják, hogy a preventív jellegű csoportfoglalkozások, egyéni beszélgetések segítik az oktató - nevelő munkát, valamint a felmerült problémák szociális segítő szemléletű megközelítése lerövidítheti a megoldáshoz vezető utat. Mivel a segítő tevékenység az intézményben zajlik, hatékonyabbá válik a problémák kezelése, komplexebb megoldási lehetőségeket kaphatnak, hiszen a család életvitele hatással van egy gyermek intézményi viselkedésére, és fordítva ugyanúgy.

**Prevenciós programok, rendezvények**

A Központ dolgozói a programjaikat a kihirdetett veszélyhelyzethez igazították, így egyik legfontosabb feladat volt, hogy az arra rászorulók számára a csomagok kihordásában, az élelmiszercsomagok elkészítésében vegyék ki aktívan a részüket. Ezzel kapcsolatosan az Önkormányzat által szervezett csomagosztásoknál nemcsak a kiszállításokat oldották meg, hanem azoknak az összekészítését, és összecsomagolását is vállalták.

A **Cigány Nemzetiségi Önkormányzat által felajánlott adományok** kijuttatásában is többen aktívan közreműködtek, hiszen a rászorulók nagy többsége a tanyavilágban él, és a helyismeretet kihasználva, tudták az érintettek számára a csomagokat kijuttatni.

A **„Kiskőrös Városért Alapítvány” is élelmiszer adománnyal** kívánta támogatni az arra rászorulókat, mely programban szintén aktívan vettek részt.

A helyi család- és gyermekjóléti szolgálat vállalta az idősek számára a bevásárlást, így 2 alkalommal az **RSZTOP-s csomagok** átvételét a Központ dolgozóiként vállalták, és természetesen az ehhez kapcsolódó dokumentációt, és a csomagok helyszínre szállítását is megoldották.

**„Te is lehetsz hős”** címmel meghirdettek egy rajzpályázatot, melyre nagy sikerrel érkeztek a kiváló pályamunkák, melynek kapcsán ünnepélyes keretek között (a járványveszély megszüntetése után) szerveztük meg a díjátadó ünnepséget.

A Vöröskereszt szervezetének vezetőjével és önkénteseivel valósították meg a **„Nem vagy egyedül”** csevegő programot.

A **Katolikus Egyház Kiskőrösi plébániáján nyári tábort tartottak**, ahol felkérést kapott a Központ arra, hogy egy napra kreatív foglalkozást biztosítsanak a gyermekeknek. Ez a foglalkozás jó hangulatban telt el, jól látható volt, hogy a gyermekek már rendkívül vágyak a közös élményekre, a közös játékokra.



Karácsonyi ünnepvárás alkalmából ismételten az adományok kiosztásában vettek részt aktívan. A Vöröskereszt által elkészített **adománycsomagokat** juttatták ki a külterületen élő arra rászoruló családoknak.

**Máltai Lovagrend** által tartós élelmiszert, konzerveket juttatott a család- és gyermekjóléti központba azzal, hogy a látókörben lévő családokhoz juttassák el, szebbé téve számukra a karácsonyt

**Névtelen adományozó** kérte a Család- és Gyermekjóléti Központ segítségét azzal, hogy 3 családot szeretne karácsony alkalmából támogatni nagyobb összegű bevásárlási utalvánnyal. Három gyermekes családnak sikerült ezzel szebbé, gazdagabbá tenni az ünnepeket.

Használt **laptop** felajánlást tudtak kiosztani gyermekek számára, akik nem rendelkeztek megfelelő informatikai eszközzel a digitális oktatás során.

**A gyermekek napközbeni ellátásának, gyermekek átmeneti gondozásának biztosítása**

## A gyermekek napközbeni ellátásának biztosítása a városban bölcsődében, óvodában, iskolai napköziben és családi bölcsődében történik.

A **bölcsőde**i ellátást az önkormányzat által fenntartott Egészségügyi, Gyermekjóléti és Szociális Intézmény keretében működő bölcsőde biztosítja 46 férőhelyen, 4 bölcsődei csoportban, 100 %-os a kihasználtsággal.

Egy bölcsődei csoportban –egészséges gyermek esetén – **legfeljebb 12 gyermek gondozható.** Amennyiben a bölcsődei csoportban valamennyi gyermek betöltötte a második életévét, legfeljebb 14 gyermek nevelhető, gondozható.

**2020/2021.** nevelési évre **42** szülő nyújtott be bölcsődei elhelyezés iránt kérelmet, ebből **11** gyermek férőhely hiány miatt várólistára került.

A bölcsődét **2020**. év folyamán: 57 gyermek vette igénybe, ebből óvodai nevelésbe távozott **35** gyermek.

**2020.** évben újként felvett gyermekek száma: 31 **fő**.

**2020.** évben a jelzőrendszer nem javasolta gyermek felvételét.

Kiskőrös Város Önkormányzata 10 bölcsődei férőhely biztosítására 2019. évben ellátási szerződést kötött a Tarkabarka Családi Napközi Egyesülettel.

Az egyesület fenntartásában a Tarkabarka Családi Bölcsőde Hálózat keretében a 6200 Kiskőrös, Szarvas utca 1. szám alatt működő

* Kisvakond Családi Bölcsőde és a
* Micimackó Családi Bölcsőde 5-5 engedélyezett férőhelyszámmal biztosítja az Egészségügyi, Gyermekjóléti és Szociális Intézmény bölcsődei férőhelyein túl a bölcsődei ellátást

A Kisvakond Családi Bölcsődében az 1-3 év közötti korosztály, a Micimackó Családi Bölcsődében a 1,5-3 év közötti korosztály számára tudja az egyesület az ellátást 2019. szeptember 1. napjától 2021. augusztus 31. napjáig biztosítani.

2020. évben 4 gyermek ellátását biztosította a Tarkabarka Családi Napközi Egyesület az ellátási szerződés alapján.

Az önkormányzat által fenntartott Kiskőrösi Óvodák keretében öt tagóvoda működik. 2020. évben 99 gyermeket írattak be először az **óvodák**ba, összesen 356 gyermek részesül óvodai ellátásban. A Kiskőrösi Evangélikus Iskola Harangvirág Óvodájába 2020. évben 41 gyermeket írattak be először és összesen 133 gyermek részesült az ellátásban.

A Kiskőrösi Bem József Általános Iskolában 536 gyermek tanult, akik közül 158 fő részesült **napközis ellátásban**.

Kiskőrösi Evangélikus Iskola Petőfi Sándor Általános Iskolájában 564 gyermek tanult, akik közül átlagosan 266 gyermek részesült napközis ellátásban.

A Kiskőrösi Egységes Gyógypedagógiai Módszertani Intézmény, Integrált Óvoda, Általános Iskola, Készségfejlesztő Speciális Szakiskolában 2020. évben 132 gyermekkel foglalkoztak, akik közül óvodás 16 gyermek, általános iskolás 90 fő, készségfejlesztő szakiskolás 24 fő, fejlesztő-nevelés oktatásban 2 fő részesült.

A gyermekek napközbeni ellátásának biztosítására más típusú ellátásként **családi bölcsőde** igénybevételére is volt lehetőség városunkban. A családi bölcsőde olyan bölcsődei ellátást nyújtó szolgáltatás, amelyet a szolgáltatás nyújtója a saját otthonában, vagy más e célra kialakított helyiségben biztosít.

Városunkban öt családi bölcsőde működött 2020. évben 27 férőhellyel. A Tarkabarka Családi Napközi Egyesület fenntartásában 20 férőhelyen, a Csodabogyó Családi Bölcsőde fenntartásában 7 férőhelyen biztosították a szolgáltatást.

2020. évben gyermekek átmeneti gondozására nem került sor, gyermek helyettes szülőnél történő elhelyezése nem történt.

**4. Szakmai ellenőrzések tapasztalatai**

2020. évben szakmai ellenőrzés nem történt.

**5. Jövőre vonatkozó javaslatok**

A gyermekek védelme érdekében a jövőre vonatkozó céloknak, elképzeléseknek továbbra is arra kell irányulniuk, hogy a város megfelelő környezeti feltételeket jelentsen a fiatal korosztály számára, ahol otthonosan érzik magukat, ahol kiszámíthatóak az életviszonyaik, ahol problémák esetén szakértő segítséget találnak azok megoldására és ahol felkészülhetnek a felelősen élő és cselekvő életükre. A gyermekekkel való kapcsolattartás, a velük való kommunikáció fontos feladata a felnőtt társadalomnak, különösen a szülőknek és pedagógusoknak, akik napi kapcsolatban állnak a gyermekekkel. A gyermekek érdekében nagyon hasznosak a különféle előadások, felvilágosító beszélgetések, valamint veszélyeztetettség esetén az időben történő jelzés. A szakterületen dolgozó szakemberek közötti együttműködés garancia ezek megvalósítására.

2020. évben a városban Kábítószerügyi Egyeztető Fórum alakult. AKábítószerügyi Egyeztető Fórum feladata, hogy összehangolja a drogprobléma visszaszorításban szerepet játszó négy alappillér – a közösség és együttműködés, a megelőzés, a gyógyítás és rehabilitáció, valamint a kínálatcsökkentés – intézményeinek munkáját.

A kábítószer-fogyasztás visszaszorítása közös érdek, ezért a Kábítószerügyi Egyeztető Fórumok tagjai a drogprobléma kezelésben fontos szerepet játszó állami, önkormányzati, civil és egyházi szervezetek képviselői. A jövőben fontos, hogy a Kábítószerügyi Egyeztető Fórum minél hatékonyabban működjön, minél több gyermekekkel foglalkozó szakember ismerje meg ezzel is segítve a kábítószer-fogyasztás visszaszorítását.

**6. Bűnmegelőzési program**

Bűnmegelőzési program a településen nem készült.

**A gyermekkorú és fiatalkorú bűnelkövetők és az általuk elkövetett bűncselekmények számának alakulása Kiskőrös városban 2020. évben**:

A Kiskőrösi Rendőrkapitányság Bűnügyi Osztályának tájékoztatása szerint a Kiskőrösi Rendőrkapitányság illetékességi területén 2020. évben

* szabálysértést 3 fő (lopás)
* bűncselekményt 4 fő (csalás, sikkasztás)

követett el, melyekről a család- és gyermekjóléti szolgálatot minden esetben értesítették.

Általánosságban a 18 év alatti személyek által elkövetett bűncselekmények és szabálysértések vizsgálata alapján elmondható, hogy a gyermekkorú személyek többnyire alkalmi lopásokat követnek el.

**7. Civil szervezetek részvétele**

A gyermekeket érintő civil szerveződés nem alakult a városban, viszont minden évben érkeznek a gyermekek, családok részére felajánlások, melyek szétosztásában a Család- és Gyermekjóléti Szolgálat, a Család-és Gyermekjóléti Központ és az Önkormányzat működik közre.

**Kiskőrös, 2021. május 10.**

**Domonyi László s.k.,**

**polgármester**